
A stand-up comedy Magyarországon

Síkfői Judit Olga művelődésszervező szakirányos hallgató az Apáczai Csere János Karon. Kutatását a stand-up comedy hirtelen fellendülése inspirálta. Érdeklődését felkeltette a napjainkban egyre nagyobb népszerűségnek örvendő műfaj eredete.
Leendő művelődésszervezőként felkeltette a figyelmem, hogy milyen tömegeket képes megmozgatni a humor. A humorról pedig manapság legelőször a stand-up comedy jut eszünkbe. Aztán azt is láttam, hogy ennek a műfajnak a képviselői már nem csak az „élő szóban” hanem könyvekben, reklámokban, és filmekben is ott vannak.

Kutatásom elméleti hátterében igyekeztem feltárni a stand-up comedy eredetét. Melyik műfajból eredeztethető? Hogyan jutott el Magyarországra? Kik voltak feledhetetlen képviselői? Mikortól beszélhetünk valóban stand-up comedy-ről, és ami a leglényegesebb; a társadalomban milyen szerepet töltött be? Szerettem volna szociológiai szempontból is megvizsgálni, mit látnak a műfajban a befogadói. Van-e társadalomkritikai funkciója a stand-up comedynek? Ezért is kértem fel Dr. Varga Balázs tanár urat konzulensemnek.
Gyakorlati kutatásomat online kérdőív segítségével kezdtem meg, próbáltam felmérni, hogyan is viszonyulnak az emberek a témához, és a műfajhoz. Az elméleti és a gyakorlati kutatás összekapcsolásához személyes interjúkat is készítettem, melyeket ezúton is szeretnék megköszönni alanyaimnak. Segítségükkel sikerült bemutatnom azt is, hogy a fellépők, humoristák hogyan látják munkájukat, szerepüket, és a feléjük szegeződő elvárásokat.



